Greinilegt er að börn í leikskólum Reykjanesbæjar eru betur undirbúin undir grunnskólagöngu en áður . Þau þekkja betur ýmis stærðfræðihugtök og eru tilbúnari til lestrarnáms nú en áður . Ásgerður Þorgeirsdóttir skólastjóri Njarðvíkurskóla segir að hluta framfara í læsismálum í grunnskólum í bænum megi rekja til þess að áherslur eru breyttar í leikskólum . Aðspurð segir Ingibjörg Bryndís Hilmarsdóttir leikskólafulltrúi að allir leikskólar á Reykjanesi leggi nú áherslu á grunnþættina stærðfræði og læsi frá tveggja ára aldri og það skili sér bæði í áhugasamari og betur undirbúnum nemendum við upphaf grunnskólagöngu .